
       AVIZ

asupra propunerii legislative pentru modificarea şi completarea 
Legii nr.215(r1)/2001 a administraţiei publice locale


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.215(r1)/2001 a administraţiei publice locale, trimisă cu adresa nr. Pl-x 287 din 17 iunie 2008, înregistrată sub  nr. 31/575 din18 iunie 2008.
Potrivit prevederilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este primă Cameră sesizată.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 9 septembrie 2008.

Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului, trimis cu adresa  nr. 1505 din 25 iunie 2008, prin care nu susţine adoptarea propunerii legislative şi avizul favorabil al Consiliului Legislativ nr.464 din     17 aprilie 2008. Cu prilejul dezbaterilor s-a constatat că iniţiativa legislativă, în forma propusă, nu se justifică pentru următoarele considerente:

· Instituirea în sarcina primarului şi a preşedintelui consiliului judeţean a obligaţiei de delegare a atribuţiilor ce le revin, viceprimarului, respectiv vicepreşedinţilor consiliului judeţean, prin dispoziţie scrisă, ar putea crea premise de natură a împiedica primarii şi, respectiv, preşedinţii consiliilor judeţene în exercitarea drepturilor şi îndeplinirea  tuturor obligaţiilor stabilite de lege;
· În ceea ce priveşte propunerea ca şi primarii şi preşedinţii consiliilor judeţene să beneficieze de unele sporuri şi premii prevăzute de lege, este necesar să se precizeze faptul că, atât primarul cât şi preşedintele consiliului judeţean ocupă funcţii de demnitate publică alese. Pe cale de consecinţă, le sunt aplicabile aceleaşi reguli ca şi celorlalte categorii de demnitari publici, inclusiv aceea potrivit căreia au dreptul ca, pentru activitatea desfăşurată, să primească o indemnizaţie lunară, ca unică formă de remunerare.
· Nu în ultimul rând, iniţiatorii nu precizează sursele de finanţare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată, care prevăd: „ Nicio cheltuială bugetară nu poate fi aprobată fără stabilirea sursei de finanţare”.
                     Faţă de aceste considerente, în urma dezbaterilor, cu majoritate de voturi (3 voturi împotrivă), s-a hotărât avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor organice.
                               PREŞEDINTE,
       SECRETAR,

                   Sergiu ANDON                                            George BĂEŞU
        Consilier

   Nicoleta Grecu

